Тарих биттәренә ҡарағанда, тап ошо ҡиммәттәр арҡаһында ғына илебеҙ ҡурҡыныс мәлдәрҙе, афәттәрҙе еңеп сыға алған. Борон-борондан халыҡ тыуған илем, ерем тип янып йәшәгән, дәррәү күтәрелгән һәм үҙ ҡараштарын яҡлай, үҙ дәрәжәһен һаҡлай алған. Халыҡты көслө рухлы батырҙарыбыҙ, алдынғы ҡарашлы аҡһаҡалдарыбыҙ дөрөҫ юлға әйҙәгән. Башҡортостандың барлыҡ еңеүҙәре, уңыштары һәм ҡаҙаныштары – тыуған илебеҙҙең яҡты киләсәге өсөн үҙҙәрен аямай көрәшкән хөрмәтле ветерандарҙың оло тырышлыҡ һөҙөмтәһе ул. Уларҙың төплө аҡылдары, һынмаҫ рухы, намыҫлы ғәмәлдәре бөгөнгө республикабыҙҙың йөҙөн булдырыуға тос өлөш индергән.